als_Latn dik_Latn tur_Latn
Ish-ministri i Punëve të Brendshme, Bajram Rexhepi, ka dëshmuar sot në procesin gjyqësor kundër Oliver Ivanovic-it që po zhvillohet në Mitrovicën Veriore. Rexhepi iu është përgjigjur pyetjeve të prokurorit të rastit, që kishin të bënin me rolin e Ivanovic-it në periudhën ndërmjet viteve 1999 dhe 2000 dhe funksionimin e strukturës së njohur “Rojat të Urës”.
Për ndërprerjen e hetimeve, që xhandarmëria franceze kishte nisur për masakrën e 14 prillit të vitit 1999, Rexhepi ka akuzuar UNMIK-un, që sipas tij, e kishte bërë një gjë të tillë me një vendim politik, për interes të stabilitetit politik, raporton KTV.
Ish-kryeministri dhe ministri i brendshëm Rexhepi, ka thënë se iniciator të incidenteve, rrahjeve e ndoshta edhe vrasjeve kanë qenë “Rojat e Urës”, të cilat ishin krijuar me ndihmën e Ivanovic-it, derisa sipas aktakuzës së ngritur, ai thuhet të ketë vepruar si udhëheqës i këtij grupi famëkeq.
Ivanovic së bashku me katër persona të tjerë, akuzohen për krime kundër popullatës civile në vitet 1999-2000. Në procesin kundër Ivanovic-it dhe të tjerëve, pritet të dëshmojë edhe avokati Mahmut Halimi, që në atë kohë ishte gjykatës hetues i masakrës së 14 prillit në Lagjen e Kovaqëve, ku ishin vrarë 24 burra shqiptarë.
als_Latn als_Latn als_Latn als_Latn